**Závery 42. zasadnutia Rady vlády SR pre ľudské práva, národnostné menšiny a rodovú rovnosť**

Dňa 28. novembra 2022 sa v priestoroch Účelového zariadenia Bôrik v Bratislave uskutočnilo 42. zasadnutie Rady vlády SR pre ľudské práva, národnostné menšiny a rodovú rovnosť (ďalej len ,, rada“), ktorému na začiatku rokovania predsedal minister spravodlivosti SR a následne bola poverená predsedaním štátna tajomníčka ministerstva spravodlivosti Edita Pfundtner. Minister otvoril riadne zasadnutie a vyzval na hlasovanie o návrhu programu zasadnutia rady.
Program bol schválený v nasledujúcom znení:

1. Správa o plnení Celoštátnej stratégie ochrany a podpory ľudských práv v Slovenskej republike;
2. Informácia Ministerstva spravodlivosti SR o záveroch z Okrúhleho stola expertov k nenávistným prejavom;
3. Informácia o zasadnutiach výborov a o plnení uznesení rady;
4. Výzva občianskej spoločnosti „Ide nám o život“ v reakcii na teroristický útok na Zámockej ulici v Bratislave;
5. Stratégia globálneho vzdelávania na roky 2023 – 2030;
6. Národný akčný plán Európskej záruky pre deti v Slovenskej republike s výhľadom do roku 2030;
7. Výzva vietnamskej komunity na Slovensku na uznanie za národnostnú menšinu;
8. Práva detí v kontexte aktuálnych spoločenských výziev;
9. Rôzne
* *Informácia o príprave nového štatútu rady*

**BOD 1**

**Správa o plnení Celoštátnej stratégie ochrany a podpory ľudských práv v Slovenskej republike**

V prvom bode programu rada prijala uznesenie č. 286, ktorým materiál zobrala na vedomie a vyzvala členov rady predložiť sekretariátu rady návrhy na aktualizáciu Celoštátnej stratégie ochrany a podpory ľudských práv v SR do najbližšieho zasadnutia rady. Taktiež vyzvala ústredné orgány štátnej správy aby predložili konkrétne návrhy a opatrenia na zvýšenie ochrany a podpory ľudských práv v SR do 20. januára 2023.

Materiál bude predložený na rokovanie vlády SR ako informatívny materiál.

Správa o plnení stratégie bola vypracovaná na základe predložených materiálov Ministerstva práce, sociálnych vecí a rodiny Slovenskej republiky, Ministerstva školstva, vedy, výskumu a športu Slovenskej republiky, Ministerstva vnútra Slovenskej republiky, Ministerstva kultúry Slovenskej republiky, Ministerstva zahraničných vecí a európskych záležitostí Slovenskej republiky, Úradu vlády Slovenskej republiky a informácií Ministerstva spravodlivosti Slovenskej republiky.

**BOD 2**

**Informácia Ministerstva spravodlivosti SR o záveroch z Okrúhleho stola expertov k nenávistným prejavom**

Rada v druhom bode programu prijala uznesenie č. 287, ktorým zobrala na vedomie Informáciu Ministerstva spravodlivosti SR o záveroch z Okrúhleho stola expertov k nenávistným prejavom, ktorý sa uskutočnil 3. novembra za účasti širokej odbornej verejnosti a zástupcov štátnych orgánov.

**BOD 3**

**Informácia o zasadnutiach výborov a o plnení uznesení rady**

V treťom bode programu rada prijala uznesenie č. 288, ktorým zobrala na vedomie Informáciu o zasadnutiach výborov a o plnení uznesení rady. Zároveň rada vyzvala Výbor pre výskum, vzdelávanie a výchovu v oblasti ľudských práv a rozvojového vzdelávania aby prekonzultoval zmeny svojho štatútu s expertmi rady.

Od posledného zasadnutia rady zasadali všetky výbory rady. Zároveň boli členovia v tomto bode informovaní o transformácii Výboru pre osoby so zdravotným postihnutím na Radu vlády SR pre osoby so zdravotným postihnutím a súvisiacej zmene štatútu rady.

**BOD 4**

**Výzva občianskej spoločnosti „Ide nám o život“ v reakcii na teroristický útok na Zámockej ulici v Bratislave**

Rada v štvrtom bode uznesením č. 289 odsúdila teroristický čin z 12. októbra 2022, pri ktorom pred bratislavským podnikom Tepláreň zahynuli Matúš Horváth a Juraj Vankulič len pre ich príslušnosť k LGBTI komunite a vyjadrila hlbokú sústrasť rodinám a blízkym obetí. Rada svojim uznesením tiež uvítala stanoviská a prejavy členov a členiek vlády SR, ktorými odsúdili tento bezprecedentný čin a vyjadrili solidaritu s LGBTI ľuďmi na Slovensku. Ďalej vzala na vedomie výzvu občianskej spoločnosti Ide nám o život a vyzvala vládu SR aby realizovala opatrenia navrhované vo výzve Ide nám o život a zintenzívnila napĺňanie Programového vyhlásenia vlády na roky 2021 – 2024 a koncepčných dokumentov vlády v oblasti ľudských práv, vrátane realizovania opatrení zameraných proti nenávistným prejavom, prejavom rasizmu, extrémizmu a iných foriem intolerancie. Zároveň rada vyzvala ministerstvá k jednotlivým krokom v rámci ich činnosti, ktoré by dopomohli k dosiahnutiu cieľov výzvy. Rada v tomto bode taktiež odporučila Národnej rade SR pripraviť a prijať Etický kódex poslanca NR SR, ktorý by zaviedol okrem iných aj disciplinárnu zodpovednosť za výroky podnecujúce nenávisť na základe rasy, národnosti, etnicity, náboženstva a iných dôvodov vrátane sexuálnej orientácie a rodovej identity.

**BOD 5**

**Stratégia globálneho vzdelávania na roky 2023 – 2030**

V piatom bode rada uznesením č. 290 zobrala na vedomie návrh Stratégie globálneho vzdelávania na roky 2023 – 2030. Materiál je v podobe po vnútornom pripomienkovom konaní na Ministerstve školstva, vedy, výskumu a športu SR a predpokladá sa jeho predloženie na MPK. Predkladá sa na základe Programového vyhlásenia vlády.

**BOD 6**

**Národný akčný plán Európskej záruky pre deti v Slovenskej republike s výhľadom do roku 2030**

V bode šesť rada prijala uznesenie č. 291, ktorým návrh Národného akčného plánu Európskej záruky pre deti v SR zobrala na vedomie a vláde Slovenskej republiky odporučila návrh schváliť. Materiál vychádza z odporúčania Rady EÚ, ktorým sa zriaďuje Európska záruka pre deti. Materiál reaguje na zložitú situáciu najviac ohrozených detí chudobou sociálnym vylúčení či sociálno-ekonomickou depriváciou v oblastiach bývania, zdravej výživy, prístupu k vzdelaniu a prístupu k zdravotnej starostlivosti.

**BOD 7**

**Výzva vietnamskej komunity na Slovensku na uznanie za národnostnú menšinu**

Rada v bode sedem uznesením č. 292 zobrala na vedomie odborné stanovisko Ústavu etnológie a sociálnej antropológie SAV a odporučila vláde SR prijať uznesenie o uznaní vietnamskej národnosti ako národnostnej menšiny na Slovensku, začleniť zástupcov vietnamskej národnostnej menšiny žijúcej v Slovenskej republike do Výboru pre národnostné menšiny a etnické skupiny, zahrnúť vietnamskú národnostnú menšinu a jej zástupcov do participatívnych procesov ministerstiev a ostatných ústredných orgánov štátnej správy a spolupracovať so zástupcami vietnamskej národnostnej menšiny pri formulovaní verejných politík a rozhodnutí v prípadoch, keď sa príslušná verejná politika týka príslušníkov národnostných menšín. Taktiež odporučila Ministerstvu kultúry SR zohľadniť kultúrne potreby vietnamskej národnostnej menšiny žijúcej v Slovenskej republike, predovšetkým vo vzťahu k Fondu na podporu kultúry národnostných menšín.

**BOD 8**

**Práva detí v kontexte aktuálnych spoločenských výziev**

V ôsmom bodu programu stručne informoval komisár pre deti Jozef Mikloško o svojich prioritách. K danému bodu rada neprijala uznesenie.

**BOD 9**

**Rôzne**

V bode „rôzne“ informovala štátna tajomníčka Edita Pfundtner o pokračujúcej príprave zmien štatútu rady a vyzvala zástupcov orgánov štátnej správy aby participovali na práci v rámci pracovnej skupiny vytvorenej za účelom zmien a doplnenia štatútu rady.

V závere zasadnutia predsedajúca štátna tajomníčka Edita Pfundtner poďakovala a ukončila 42. zasadnutie Rady vlády SR pre ľudské práva, národnostné menšiny a rodovú rovnosť.